El Cas Neymar s’ha capgirat com un mitjó a les últimes hores. Ara mateix, el futbolista brasiler és més a prop de quedar-se al Barça que de marxar al París Saint Germain. Si dijous passat l’operació anava de debò, en aquell moment es va saber d’una trobada entre alguns pesos pesats del vestidor amb el brasiler. En aquell moment, l’única cosa que podria aturar el comiat de Neymar era un canvi d’opinió i això és el què hauria passat després d’aquestes converses amb els companys, d’una trobada amb Josep Maria Bartomeu de la qual ha informat Moisés Llorens al diari AS i, segons ha pogut saber RAC1 , d’una conversa amb Gerard Piqué.

El defensa català ha tingut un paper important en el canvi d’opinió del Neymar. La matinada de dijous a divendres, Piqué va agafar per banda el seu company a l’hotel dels jugadors amb la intenció que el brasiler canviés d’opinió. El central català va interpel·lar Neymar amb certa duresa demanant-li explicacions sobre el què estava passant i li va fer veure que no podia tractar així al Barça, que el club blaugrana li havia donat molt i que ja arribarà el moment per ser el líder de l’equip.

Piqué i Neymar, en l'acte de presentació de Rakuten com a nou spònsor. EFE/Kimimasa Mayama

Segons Piqué, el PSG no és el rival més indicat: amb la inversió que els parisencs haurien de fer per treure’l del Camp Nou, se li exigiria guanyar-ho tot i seria un problema per ell tenir tanta pressió al damunt. Per rematar-ho, Piqué va deixar-li anar que Dani Alves, que hauria de ser un element important per Neymar a París, no el salvaria de tots els mals.

Les condicions econòmiques han de ser les mateixes que té actualment amb el Barça.

Descartat Verrati, a per Coutinho

El canvi ha estat tan significatiu que hores d’ara fa des del club xifren en un 80 per cent de possibilitats que Neymar es quedi al Barça i no marxi a París. Un moviment del Barça que també podria ajudar a la continuitat del brasiler és, com ha publicat aquest dissabte Mundo Deportivo, l’interés real de la direcció esportiva blaugrana d’incorporar el jugador del Liverpool, Philippe Coutinho, bon amic de Neymar. Si s’ha activat l’interès del Barça pel migcampista brasiler, és perquè segons us avança RAC1, el fitxatge de Verratti està pràcticament descartat.

La portada de Mundo Deportivo d'aquest dissabte

Al Barça veuen impossible poder-lo treure del PSG aquest estiu i ja estan buscant alternatives. Malgrat que el jugador italià volia venir, la negativa del xèic Nasser Al Khelaiffi, hauria frustrat l’operació com ja va passar amb Thiago Silva i amb Marquinhos fa uns quants estius.